Sund var Viknas ordfører fra 1882 til 1898, men flyttet til Otterøy i 1897. Han var venstremann, men ble nominert som stortingskandidat av Samlingspartiet i Namdalen krets i Nordre Trondhjems amt i 1906 i konkurranse mot den mer radikale venstremannen Christoffer Inderberg. Sund slo Inderberg i første valgomgang. I andre valgomgang beholdt Sund stortingsplassen med 52 stemmers margin, men Samlingspartiets kandidat til varamann, Nils Christian Brandtzæg, tapte knepent for venstremannen O.S. Aavatsmark. Det ble derfor Aavatsmark som trådte inn som stortingsmann da Sund døde av kreft i februar 1907. Da hadde Sund vært sykemeldt siden oktober, og rakk bare å møte på Stortinget i noen dager. Han var tilsluttet Venstres stortingsgruppe.